Lietuvos Respublikos Vyriausybė

nutarimas

Dėl 2014 METŲ PRIVATIZAVIMO FONDO LĖŠŲ IR PAJAMŲ DALIES PASKIRSTYMO

2014 m. balandžio 16 d. Nr. 355
Vilnius

Vadovaudamasi Lietuvos Respublikos 2014 metų valstybės biudžeto ir savivaldybių biudžetų finansinių rodiklių patvirtinimo įstatymo 13 straipsnio 1 dalies 3 punktu, Lietuvos Respublikos valstybės ir savivaldybių turto privatizavimo įstatymo 7 straipsnio 3 dalies 1 punktu ir 4 dalimi, įgyvendindama Lietuvos Respublikos Vyriausybės 2005 m. rugsėjo 16 d. nutarimo Nr. 1023 „Dėl valstybinės žemės sklypų, priskirtų privatizavimo objektams, pardavimo ir nuomos“ 2.5.2 papunktį ir Privatizavimo fondo lėšų naudojimo ir apskaitos taisyklių, patvirtintų Lietuvos Respublikos Vyriausybės 1998 m. vasario 6 d. nutarimu Nr. 152 ,,Dėl Privatizavimo fondo lėšų naudojimo ir apskaitos taisyklių patvirtinimo“, 20 ir 21 punktus, Lietuvos Respublikos Vyriausybė nutaria:

1. Paskirstyti Lietuvos Respublikos Seimo patvirtintų 2014 metų Privatizavimo fondo lėšų dalį Privatizavimo komisijos ir valstybės įmonės Valstybės turto fondo (arba juridinio asmens, perėmusio valstybės įmonės Valstybės turto fondo teises ir pareigas) funkcijoms atlikti (pagal 1 priedą).

2. Nustatyti valstybės įmonei Valstybės turto fondui (arba juridiniam asmeniui, perėmusiam valstybės įmonės Valstybės turto fondo teises ir pareigas) 2014 metų I pusmetį pervedamų Privatizavimo fondo pajamų dalį – 23,6 procento pajamų, įskaitant ir palūkanas už atidėtas įmokas ir netesybas (baudas ir delspinigius už privatizavimo sandoriuose numatytų sąlygų nevykdymą), gautų pardavus valstybei nuosavybės teise priklausančių akcijų paketus įmonių, kurių privatizavimo programas tiesiogiai parengė valstybės įmonė Valstybės turto fondas, ir pajamų, įskaitant ir palūkanas už atidėtas įmokas ir netesybas (baudas ir delspinigius už privatizavimo sandoriuose numatytų sąlygų nevykdymą), gautų privatizavus valstybei nuosavybės teise priklausantį ilgalaikį materialųjį turtą, įskaitant valstybinės žemės sklypus, priskirtus privatizavimo objektams.

3. Patvirtinti Privatizavimo komisijos 2014 metų išlaidų sąmatą (pagal 2 priedą).

4. Skirti 2014 metais 11 334 tūkst. litų Rezerviniam (stabilizavimo) fondui sudaryti.

Ministras Pirmininkas	Algirdas Butkevičius

Finansų ministras	Rimantas Šadžius

Lietuvos Respublikos Vyriausybės
2014 m. balandžio 16 d. nutarimo Nr. 355
1 priedas

2014 METŲ PRIVATIZAVIMO FONDO LĖŠŲ DALIES PASKIRSTYMAS

Paskirtis	Lėšų suma (tūkst. litų)
1. Privatizavimo komisijos funkcijoms atlikti (valstybės įmonei Valstybės turto fondui)	140
2. Valstybės įmonės Valstybės turto fondo (arba juridinio asmens, perėmusio valstybės įmonės Valstybės turto fondo teises ir pareigas) funkcijoms atlikti	4 012
3. Iš viso	4 152

––––––––––––––––––––

Lietuvos Respublikos Vyriausybės
2014 m. balandžio 16 d. nutarimo Nr. 355
2 priedas

PRIVATIZAVIMO KOMISIJOS 2014 METŲ IŠLAIDŲ SĄMATA

(tūkst. litų)

IŠLAIDOS
1. Privatizavimo komisijos nariams, sudariusiems darbo sutartį su valstybės įmone Valstybės turto fondu, už darbą sumokėti	100
2. Socialinio draudimo įmokos	31
3. Garantinio fondo įmokos	0,2
4. Privatizavimo komisijai techniškai aprūpinti:	8,8
4.1. kanceliarinėms prekėms įsigyti	2
4.2. už elektros energiją sumokėti	2
4.3. už šildymą sumokėti	2
4.4. kitos išlaidos	2,8
5. Iš viso	140

––––––––––––––––––––